**Lia Rodrigues/Carte Blanche: «Nororoca»**

**I forbindelse med høstfestivalen i Paris, Festival d’Automne, ble den historiske forestillingen *Nororoca* (2009) av Lia Rodrigues satt opp av Carte Blanche, Norges nasjonale kompani for samtidsdans, i Gémier-salen på Théâtre de Chaillot.**

*«Salue les constricteurs / Entrons dans les reptilières / Ouïs l'oie oua-oua les singes hurlent les oiseaux cloches / Vagues du Prororoca l'immense mascaret».*

Guillaume Apollinaire, Pressentiment d’Amérique (1915)

**En usminket tidevannsbølge**

Det var fra tidevannsbølgene, dette naturfenomenet som oppstår når tidevannet skyller inn fra storhavet og oppover en elv eller flod, som Amazonas, der tidevannsbølgene blir spesielt høye og kraftige, at den brasilianske samtidskoreografen Lia Rodrigues hadde hentet inspirasjon. *Nororoca* beskriver sammenstøtet mellom motstridende strømninger i bokstavelig forstand, og stillebeltets vindstille før stormen bryter løs. Fjorten dansere, for det meste menn, kanskje overlevende fra Medusas flåte, frigjør seg med mye ståk fra sine tøyler og tøler og kaster dem mot den imaginære bredden på høyre side av scenen. Dette er den poetiske, politiske og økologiske metaforen det spinnes på, fra begynnelsen av og i nesten en time.

*Galerie photo © Laurent Philippe*

Pause

Uten fjas, i lette, fargerike klær («kom som du er» sto det sikkert på invitasjonen), uten trommer og trompeter, med kroppsperkusjon, skolegårdsskriking og gårdslyder som musikalsk bakteppe, slår unge kvinner og menn av alle størrelser og alle slag seg løs av hjertens lyst, uten hensyn til anstendigheten. Nå og da punkteres hyperaktiviteten av totalt fryste bevegelser der åndedraget stanses på flekken og alt stopper opp. Dansen er ikke bare fri – bølgene som den gang inspirerte Isadora Duncan, er enda villere enn vanlig. Koreografen sparer på dansevokabularet, men ikke på barnelekens.

**Kongen befaler …**

Det mest bemerkelsesverdige i dette verket, som i andre verk av Rodrigues, er med hvilken kontroll hun behandler dette kaotiske universet. Den individuelle og kollektive energien er til enhver tid kanalisert, strukket mot et meget presist mål, nyttig eller tilsynelatende uten betydning, som pirrer publikum i nødvendig grad, noen ganger til irritasjon, men uten noen gang å bli truende. Enkelte vil mene at kompaniet burde ha utnyttet aksessoarene som ble kastet til side i begynnelsen av forestillingen. Andre vil beklage at den enkeltes personlighet ikke blir mer trukket frem i solopartier eller variasjoner – selv om to kraftkarer faktisk ganske lenge går og danser på hendene.

*Galerie photo © Laurent Philippe*

Pause

Men dette kaoset er langt fra planløst: Formen får overtaket over det uformelige, og i gruppearbeidet skapes en skulptur av menneskeleire. Som så ofte hos Lia gjør lyset også sitt, og de sammensmeltede, nesten sorte fargene bidrar til rytmen i sambaen. Danserne, alle voksne, finner tilbake til tiden før de en gang var ungdommer. Arbeidet er meget seriøst og består i å etterligne to lekeaktiviteter: «1-2-3-rødt lys» og «Kongen befaler», som i Rio heter henholdsvis «Um, dois, três, macaquinho do chinês» og «O rei manda».

**Nicolas Villodre**

 Sett 10. november 2021 på Chaillot - Théâtre national de la danse